TEISINGUMO TEISMO PROCEDŪROS REGLAMENTO PAKEITIMAI

TEISINGUMO TEISMAS,

atsižvelgdamas į Sutartį dėl Europos Sąjungos veikimo, ypač į jos 253 straipsnio šeštą pastraipą,

atsižvelgdamas į Europos atominės energijos bendrijos steigimo sutartį, ypač į jos 106a straipsnio 1 dalį,

atsižvelgdamas į Protokolą dėl Europos Sąjungos Teisingumo Teismo statuto, ypač į jo 63 straipsnį,

kadangi reikia atsižvelgti į patirtį, įgytą įgyvendinant Procedūros reglamentą tam, kad būtų patikslintas kai kurių jo nuostatų turinys arba, kai reikia, tos nuostatos būtų papildytos ar supaprastintos,

kadangi, be to, reikia pakeisti Procedūros reglamentą, siekiant atsižvelgti į tam tikrus nesenus pokyčius, susijusius, be kita ko, su pirmojo generalinio advokato skyrimo tvarka ir naujais teisės aktais dėl asmens duomenų apsaugos Europos Sąjungoje, dėl kurių būtina atitinkamai pakeisti įprastas procesinių dokumentų įteikimo ir skelbimo taisykles,

2019 m. lapkričio 8 d. Tarybai patvirtinus,

PRIIMA TOKIUS SAVO PROCEDŪROS REGLAMENTO PAKEITIMUS:

1 straipsnis 2012 m. rugsėjo 25 d. Teisingumo Teismo procedūros reglamentas (1) iš dalies keičiamas taip: 1) I antraštinės dalies 2 skyriaus pavadinimas keičiamas taip: „PIRMININKAVIMAS TEISME, KOLEGIJŲ SUDARYMAS IR PIRMOJO GENERALINIO ADVOKATO RINKIMAI“; 2) 14 straipsnis keičiamas taip: „14 straipsnis Pirmojo generalinio advokato rinkimai 1. Pagal SESV 253 straipsnio antrą pastraipą iš dalies atnaujinus Teismo sudėtį generaliniai advokatai nedelsdami iš savo tarpo trejiems metams išrenka pirmąjį generalinį advokatą. 2. Jeigu pirmojo generalinio advokato vieta tampa laisva anksčiau, nei pasibaigia nustatyta kadencija, likusiam kadencijos laikotarpiui išrenkamas kitas pirmasis generalinis advokatas. 3. Šiame straipsnyje numatyti rinkimai vyksta balsuojant slaptai. Išrenkamas generalinis advokatas, kuris gavo daugiau nei pusę Teismo generalinių advokatų balsų. Jeigu nė vienas generalinis advokatas negauna šios balsų daugumos, surengiami kiti balsavimai, kol ji bus pasiekta. 4. Pagal šį straipsnį išrinkto pirmojo generalinio advokato pavardė skelbiama Europos Sąjungos oficialiajame leidinyje.“; 3) 21 straipsnio 4 dalis keičiama taip: „4. Europos Sąjungos oficialiajame leidinyje skelbiamas pranešimas, kuriame nurodoma ieškinio arba apeliacinio skundo data, šalių pavardės arba pavadinimai ar, kai reikia, juos pakeičiantys inicialai, ieškovo arba apelianto reikalavimai ir ieškinio ar apeliacinio skundo pagrindai ir pagrindiniai argumentai, kuriais remiamasi. 5. Šio reglamento III antraštinėje dalyje nenumatytais atvejais Europos Sąjungos oficialiajame leidinyje skelbiamame pranešime nurodoma prašymo priimti prejudicinį sprendimą gavimo data, prašymą priimti prejudicinį sprendimą pateikęs teismas, pagrindinės bylos šalių pavardės arba pavadinimai ar, kai reikia, juos pakeičiantys inicialai, ir Teismui pateikti klausimai.“; 4) 37 straipsnio 3 dalis keičiama taip: „3. Procesuose dėl prejudicinio sprendimo priėmimo proceso kalba yra prašymą priimti prejudicinį sprendimą pateikusio teismo kalba. Tinkamai pagrįstu vienos iš pagrindinės bylos šalių prašymu ir išklausius kitą pagrindinės bylos šalį bei generalinį advokatą žodinėje proceso dalyje gali būti leista vartoti vieną iš kitų 36 straipsnyje nurodytų kalbų. Suteiktas leidimas vartoti tą kalbą galioja visiems Statuto 23 straipsnyje nurodytiems suinteresuotiesiems asmenims.“; 5) 38 straipsnio 5 dalis keičiama taip: „5. Valstybėms, kurios nėra valstybės narės, tačiau yra EEE susitarimo šalys, taip pat ELPA priežiūros institucijai leidžiama vartoti vieną iš 36 straipsnyje nurodytų kalbų, kuri nėra proceso kalba, kai jos dalyvauja procese dėl prejudicinio sprendimo priėmimo arba įstoja į Teismo nagrinėjamą bylą. Ši nuostata taikoma ir rašytiniams dokumentams, ir žodiniams pareiškimams. Jų vertimu į proceso kalbą kiekvieną kartą pasirūpina Teismo kancleris.“; 6) 38 straipsnio 6 dalis keičiama taip: „6. Trečiosioms valstybėms, dalyvaujančioms procese dėl prejudicinio sprendimo priėmimo pagal Statuto 23 straipsnio ketvirtą pastraipą, leidžiama vartoti vieną iš 36 straipsnyje nurodytų kalbų, kuri nėra proceso kalba. Ši nuostata taikoma ir rašytiniams dokumentams, ir žodiniams pareiškimams. Vertimu į proceso kalbą kiekvieną kartą pasirūpina Teismo kancleris.“; 7) 39 straipsnis keičiamas taip: „1. Teismo kancleris pasirūpina, kad per rašytinę proceso dalį pateikti procesiniai dokumentai būtų išversti į proceso kalbą ir, jei reikia, į kurią nors kitą 36 straipsnyje nurodytą kalbą. 2. Teismo kancleris taip pat pasirūpina, kad tai, kas sakoma per teismo posėdį, būtų verčiama į proceso kalbą ir į kitas 36 straipsnyje nurodytas kalbas, vartojamas teismo posėdyje dalyvaujančių šalių arba pripažintas būtinomis sklandžiai to posėdžio eigai užtikrinti.“; 8) 57 straipsnio 7 dalis papildoma šiuo sakiniu: „Šio reglamento 51 straipsnis netaikomas šiam terminui.“; 9) 89 straipsnio 1 dalies h punktas keičiamas taip: „h) šalys arba procese dalyvavę Statuto 23 straipsnyje nurodyti suinteresuotieji asmenys;“; 10) 95 straipsnio 2 dalis keičiama taip: „2. Prašymą priimti prejudicinį sprendimą pateikusio teismo prašymu, pagrindinės bylos šalies prašymu ar savo iniciatyva Teismas taip pat gali užtikrinti vieno ar kelių su byla susijusių asmenų arba subjektų anonimiškumą.“; 11) 119 straipsnio 4 dalis keičiama taip: „4. Nepateikus šių dokumentų, Teismo kancleris nustato protingą terminą, per kurį atitinkama šalis turi juos pateikti. Jeigu per nustatytą terminą tokie dokumentai nepateikiami, išklausęs teisėją pranešėją ir generalinį advokatą pirmininkas sprendžia, ar dėl šio formalumo nesilaikymo ieškinys arba pareiškimas nepriimtinas dėl to, kad netenkina nustatytų formos reikalavimų. Pirmininkas gali perduoti šį klausimą Teismui, jei mano, kad tai būtina.“; 12) 122 straipsnio 3 dalis keičiama taip: „3. Jeigu ieškinys neatitinka šio straipsnio 1 arba 2 dalyje išvardytų reikalavimų, Teismo kancleris nustato protingą terminą, per kurį ieškovas turi pateikti minėtus dokumentus. Jeigu ieškovas jų nepateikia, pirmininkas, išklausęs teisėją pranešėją ir generalinį advokatą, sprendžia, ar dėl šių sąlygų nesilaikymo ieškinys yra nepriimtinas dėl to, kad netenkina nustatytų formos reikalavimų. Pirmininkas gali perduoti šį klausimą Teismui, jei mano, kad tai būtina.“; 13) 123 straipsnis keičiamas taip: „Ieškinys įteikiamas atsakovui. 119 straipsnio 4 dalyje ir 122 straipsnio 3 dalyje numatytais atvejais įteikiama, kai tik pašalinami trūkumai arba kai tik pirmininkas arba Teismas, atsižvelgdamas į minėtuose dviejuose straipsniuose išvardytus reikalavimus, nusprendžia, kad jis yra priimtinas.“; 14) 131 straipsnis keičiamas taip: „1. Prašymas įstoti į bylą įteikiamas šalims siekiant gauti galimas dėl šio prašymo pastabas raštu arba žodžiu. 2. Tuo atveju, kai prašymas pateikiamas pagal Statuto 40 straipsnio pirmą pastraipą, įstoti į bylą leidžiama pirmininko sprendimu, ir įstojusi į bylą šalis gauna visų šalims įteiktų procesinių dokumentų kopijas, nebent minėtos šalys per dešimt dienų nuo 1 dalyje nurodyto įteikimo nurodė slaptus arba konfidencialius dokumentus ar daiktinius įrodymus, kuriuos pateikus įstojusiai į bylą šaliai joms būtų padaryta žalos. Šiais atvejais dėl prašymo įstoti į bylą pirmininkas, išklausęs teisėją pranešėją ir generalinį advokatą, sprendžia nutartimi ir įstojusi į bylą šalis gauna visų šalims įteiktų procesinių dokumentų kopijas, išskyrus, kai reikia, slaptus arba konfidencialius dokumentus ar daiktinius įrodymus, kurie neturi būti perduoti. 3. Tuo atveju, kai prašymas pateikiamas pagal Statuto 40 straipsnio antrą pastraipą, dėl prašymo įstoti į bylą pirmininkas, išklausęs teisėją pranešėją ir generalinį advokatą, sprendžia nutartimi arba perduoda jį Teismui. Jeigu prašymas įstoti į bylą patenkinamas, įstojusi į bylą šalis gauna visų šalims įteiktų procesinių dokumentų kopijas, išskyrus, kai reikia, slaptus arba konfidencialius dokumentus ar daiktinius įrodymus, kurie neturi būti perduoti. 4. Tuo atveju, kai prašymas pateikiamas pagal Statuto 40 straipsnio trečią pastraipą, įstoti į bylą leidžiama pirmininko sprendimu ir įstojusi į bylą šalis gauna visų šalims įteiktų procesinių dokumentų kopijas, nebent šalys per dešimt dienų nuo 1 dalyje nurodyto įteikimo dėl prašymo įstoti į bylą pateikė pastabų arba per tokį patį terminą nurodė slaptus arba konfidencialius dokumentus ar daiktinius įrodymus, kuriuos pateikus įstojusiai į bylą šaliai joms būtų padaryta žalos. Šiais atvejais dėl prašymo įstoti į bylą pirmininkas, išklausęs teisėją pranešėją ir generalinį advokatą, sprendžia nutartimi ir įstojusi į bylą šalis gauna visų šalims įteiktų procesinių dokumentų kopijas, išskyrus, kai reikia, slaptus arba konfidencialius dokumentus ar daiktinius įrodymus, kurie neturi būti perduoti.“; 15) po 159 straipsnio įterpiamas šis straipsnis: „159a straipsnis Akivaizdžiai nepriimtini arba akivaizdžiai nepagrįsti prašymai ir skundai Jeigu visas šiame skyriuje nurodytas prašymas ar skundas arba jo dalis yra akivaizdžiai nepriimtinas arba akivaizdžiai nepagrįstas, Teismas gali bet kuriuo metu, išklausęs teisėją pranešėją ir generalinį advokatą, nuspręsti motyvuota nutartimi visiškai arba iš dalies jį atmesti.“; 16) 167 straipsnis keičiamas taip: „1. Apeliacinis skundas paduodamas Teisingumo Teismo arba Bendrojo Teismo kanceliarijai. Kai toks skundas paduodamas Bendrojo Teismo kanceliarijai, jis nedelsiant perduodamas Teisingumo Teismo kanceliarijai. 2. Kai Bendrojo Teismo kanceliarija informuojama apie paduotą apeliacinį skundą, ji nedelsdama perduoda Teisingumo Teismo kanceliarijai pirmąja instancija nagrinėtos bylos medžiagą ir prireikus Apeliacinės tarybos bylos medžiagą, perduotą Bendrajam Teismui pagal jo Procedūros reglamento nuostatas, reglamentuojančias su intelektinės nuosavybės teisėmis susijusias bylas.“; 17) 168 straipsnio 4 dalis keičiama taip: „4. Jeigu apeliacinis skundas neatitinka šio straipsnio 1–3 dalių, Teismo kancleris nustato protingą terminą, per kurį apeliantas turi pašalinti apeliacinio skundo trūkumus. Jeigu per nustatytą terminą šie trūkumai nepašalinami, pirmininkas, išklausęs teisėją pranešėją ir generalinį advokatą, nusprendžia, ar dėl šio formalumo nesilaikymo apeliacinis skundas nepriimtinas dėl to, kad netenkina nustatytų formos reikalavimų. Pirmininkas, manydamas, kad tai būtina, gali perduoti šį klausimą Teismui.“; 18) 171 straipsnio 2 dalis keičiama taip: „2. Šio reglamento 168 straipsnio 4 dalyje numatytu atveju apeliacinis skundas įteikiamas, kai pašalinami apeliacinio skundo trūkumai arba kai tik pirmininkas arba Teismas, atsižvelgdamas į šiame straipsnyje numatytus formos reikalavimus, nusprendžia, kad jis yra priimtinas.“; 19) VII antraštinės dalies pavadinimas keičiamas taip: „PRAŠYMAI PATEIKTI NUOMONĘ“; 20) 200 straipsnis keičiamas taip: „1. Nuomonė, pasirašyta pirmininko, pasitarimuose dalyvavusių teisėjų ir Teismo kanclerio, skelbiama viešame teismo posėdyje. 2. Ji įteikiama visoms valstybėms narėms ir 196 straipsnio 1 dalyje nurodytoms institucijoms.“; 21) 205 straipsnis panaikinamas; 22) 206 straipsnio 2 dalis keičiama taip: „2. Prašymas ir priedai, priklausomai nuo atvejo, įteikiami Europos Vadovų Tarybai arba Tarybai, kuri per dešimties dienų terminą – šis terminas nepratęsiamas – nuo tokio įteikimo gali pateikti rašytines pastabas. 51 straipsnis netaikomas šiam terminui.“

2 straipsnis Šie Procedūros reglamento pakeitimai, autentiški visomis šio reglamento 36 straipsnyje nurodytomis kalbomis, skelbiami Europos Sąjungos oficialiajame leidinyje ir įsigalioja pirmą kito mėnesio po jų paskelbimo dieną. 1 straipsnio 2 punkte nurodytas pakeitimas įsigalioja nuo to momento, kai kitą kartą bus pakeista dalis teisėjų ir generalinių advokatų pagal Sutarties dėl Europos Sąjungos veikimo 253 straipsnio antrą pastraipą.

Priimta Liuksemburge 2019 m. lapkričio 26 d.

(1) OL L 265, 2012 9 29, p. 1, iš dalies pakeistas 2013 m. birželio 18 d. (OL L 173, 2013 6 26, p. 65), 2016 m. liepos 19 d. (OL L 217, 2016 8 12, p. 69) ir 2019 m. balandžio 9 d. (OL L 111, 2019 4 25, p. 73).